Motoris kry boete vir byna 700 km/hŉ Belgiese motoris was geskok toe hy ŉ boete gekry het dat hy glo byna 700 km/h gery het. Volgens die boete het ŉ verkeerskamera bepaal dat hy in April vanjaar, met sy Opel Astra, teen 696 km/h in ŉ 50 km/h-sone gery het. Die boete was €6 579 (ongeveer R97 300) vir die spoedoortreding. Volgens DriveTribe, het hy die boete bevraagteken en die verkeerspolisie het bevestig daar was beslis ŉ fout met die kamera. Net vir duidelikheid, die vinnigste Astras wat in België verkoop word, het ŉ topspoed van ongeveer 240 km/h. Selfs die Koenigsegg Agera, wat die Bugatti Veyron in November 2017 as vinnigste produksiemotor geklop het, kan “slegs” 284.5 myl per uur (457 km/h) haal. Ongelukkig vir die motoris het die polisie op een of ander manier bepaal dat hy eintlik teen 60 km/h gery het, en hulle het ŉ nuwe boete van €50 uitgereik.